SLOTTSPLASSEN (SIDE2): Fredag ettermiddag skal Prinsesse Ragnhild fru Lorentzen begraves, og i den forbindelse skal båren ledsages fra Slottskapellet til Asker for å stedes til hvile.

I forbindelse med kjøringen fra Oslo sentrum og ut til Asker, vil politiet derfor stenge E18 i en periode mellom klokken 14 og 15 fredag ettermiddag.

Dette skjer midt i ettermiddagsrushet som denne helgen forventes å være ekstra stort på grunn av høstferie neste uke.

Les mer om begravelsen her:

- Normal trafikkavvikling vil gjenopptas fortløpende - og så raskt som mulig - etter at begravelsesfølget har passert, men det må påregnes kødannelser i dette tidsrommet, melder politiet i en pressemelding.

- Politiet ber om publikums forståelse for dette.

Fredag kl. 12 startet bisettelsen av prinsesse Ragnhild, fru Lorentzen, fra Slottskapellet i Oslo.

Fra Slottsbalkongen vaier et stort norsk flagg med sørgeflor, og på alle flaggstengene rundt Slottet flagges det på halv stang. En liten gruppe skueslystne har samlet seg utenfor Slottet i det varme og vakre høstverket, sammen med frammøtte journalister og pressefotografer.

Inne i kapellet er rundt 120 gjester samlet for å ta et siste farvel med prinsessen, som døde 82 år gammel i sitt hjem i Rio de Janeiro søndag 16. september. Blant de første til å ankomme kapellet, var flere av prinsessens gamle norske venner.

Det lille Slottskapellet er ifølge NTB beskjedent pyntet, med mange store kranser omkring en flaggdrapert båre. Et stort hjerte er plassert til høyre for båren, mens en krans i det svenske flaggets farger står på den andre siden.

Foto: Paul Weaver

Kronprinsesse Victoria

I fremste rekke blant de sørgende er prinsesse Ragnhilds yngre søsken, prinsesse Astrid, fru Ferner, og kong Harald. På plass i kapellet er også dronning Sonja, kronprins Haakon og kronprinsesse Mette-Marit, som nylig kom hjem fra en rekke oppdrag i New York. Prinsesse Märtha Louise har tatt turen hjem fra sitt nye bosted i London for å ta farvel med tanten, som har bodd størsteparten av livet sitt i Brasil.

Fremst blant de utenlandske gjestene er altså også svenske kronprinsesse Victoria, som kom til Oslo med fly fredag formiddag. Den svenske kronprinsessen viser ved sin deltakelse det nære båndet mellom de skandinaviske kongehusene. Kronprinsessen har møtt prinsesse Ragnhild i en rekke sammenhenger, og har i tillegg en spesiell forbindelse til Ragnhilds «andre hjemland», Brasil, hvor hennes mor, dronning Silvia, er født.

Hele familien samlet

Hele prinsessens nærmeste familie er selvsagt også på plass i Slottskapellet til bisettelsen. Enkemannen Erling Lorentzen (89) fulgte sin kones båre hjem til Oslo, og kom til Norge sist lørdag. Det samme gjorde parets to døtre, Ingeborg (55), som er bosatt i Brasil, og Ragnhild (44), som er bosatt i San Francisco. Da ankom også Ingeborgs datter, Victoria Lorentzen Ribeiro (13), samt «lille-Ragnhilds» ektemann Aaron Long og parets to døtre, Elizabeth (1 1/2 år) og Alexandra (4), forteller kongehusekspert Kjell Arne Totland.

- Senere har også prinsesse Ragnhilds sønn Haakon (58) ankommet Oslo med sin kone Martha og parets tre barn, forteller Totland. Haakon og Martha Lorentzen har sønnene Olav Alexander (27) og Christian (24), samt datteren Sophia (18).

Begraves i Asker

Prinsesse Ragnhilds kusine, grevinne Madeleine Kogevinas (73), er også kommet til Oslo for å ta del i bisettelsen. Hun er datter av kronprinsesse Märthas bror, prins Carl, fra hans første ekteskap med grevinne Elsa von Rosen. Prinsens enke, norskfødte prinsesse Kristine, er også på plass. Regjeringen vil være representert i Slottskapellet med statsminister Jens Stoltenberg. Det er Oslos biskop, Ole Christian Kvarme, og domprost Olav Dag Hauge som forretter under bisettelsen.

Etter bisettelsen holder kongeparet en mottakelse på Slottet, og deretter føres prinsesse Ragnhilds båre til Asker kirke, hvor hun etter eget ønske vil bli stedt til hvile. Under selve begravelsesseremonien vil bare prinsessens nærmeste familie være til stede.

Prinsesse Ragnhilds grav blir like ved statuen av hennes mor, kronprinsesse Märtha, utenfor Asker kirke.

Ved alle statlige bygninger flagges det fredag på halv stang fram til kl. 16.